b'\n_START_ARTICLE_\nJacob Grimm\n_START_SECTION_\nBiografija\n_START_PARAGRAPH_\nKartu su jaunesniu broliu Vilhelmu nuo 1798 m. lank\xc4\x97 Kaselio vidurin\xc4\x99 mokykl\xc4\x85. 1802 m. Jakobas \xc4\xafstojo \xc4\xaf Marburgo universitet\xc4\x85, kur studijavo teis\xc4\x99._NEWLINE_Jakobas su broliu nuo 1805 m. prad\xc4\x97jo rinkti pasakas ir sakmes. 1805-1808 m. Jakobas dirbo Kaselio karo kolegijoje, kartu studijavo vokie\xc4\x8di\xc5\xb3 vidurini\xc5\xb3 am\xc5\xbei\xc5\xb3 literat\xc5\xabros ir kalbos dokumentus, rinko pasakas, ruo\xc5\xa1\xc4\x97 jas spaudai ir prad\xc4\x97jo ra\xc5\xa1yti recenzijas. 1808-1813 m. Jakobas dirbo Vestfalijos karalius D\xc5\xbeeromo Bonoparto dvare tvarkydamas r\xc5\xabm\xc5\xb3 bibliotek\xc4\x85. 1813-1816 m. Jakobas buvo Heseno elektoriaus ministro sekretorius, su kuriuo buvo Vienos kongrese. Tuo metu jis dom\xc4\x97josi slav\xc5\xb3 kalbomis ir j\xc5\xb3 rankra\xc5\xa1\xc4\x8diais. 1815 m. Jakobas buvo pasi\xc5\xb3stas \xc4\xaf Pary\xc5\xbei\xc5\xb3 atgauti Napoleono i\xc5\xa1ve\xc5\xbet\xc5\xb3 i\xc5\xa1 Vokietijos knyg\xc5\xb3 ir rankra\xc5\xa1\xc4\x8di\xc5\xb3. 1816-1829 m. kartu su broliu dirbo Kaselio muziejaus bibliotekoje._NEWLINE_1829 m. Jakobas nuvyko \xc4\xaf G\xc4\x97tingen\xc4\x85, kur prad\xc5\xbeioje dirbo universiteto bibliotekoje, o nuo 1830 universiteto profesoriumi. \xc4\x8cia jis skait\xc4\x97 senov\xc4\x97s teis\xc4\x97s, gramatikos istorijos, literat\xc5\xabros istorijos ir diplomatijos paskaitas, taip pat ai\xc5\xa1kino sen\xc4\x85sias vokie\xc4\x8di\xc5\xb3 poemas. 1837 m. Jakobas su broli\xc5\xb3 ir kitais penkiais profesoriais atsisak\xc4\x97 prisiekti Hanoverio karaliui Ernestui-Augustui, panaikinusiam 1833 m. konstitucij\xc4\x85, tod\xc4\x97l buvo pa\xc5\xa1alintas i\xc5\xa1 profesori\xc5\xb3 ir tur\xc4\x97jo palikti Hanoverio karalyst\xc4\x99. Tuomet abu broliai gr\xc4\xaf\xc5\xbeo \xc4\xaf Kasel\xc4\xaf, \xc4\x8dia rinko med\xc5\xbeiag\xc4\x85 vokie\xc4\x8di\xc5\xb3 kalbos \xc5\xbeodynui ir vokie\xc4\x8di\xc5\xb3 kalbos istorijai._NEWLINE_1840 m. abu Grimai buvo pakviesti \xc4\xaf Berlyno universitet\xc4\x85, kur dirbo profesoriais ir mokslo akademijos nariais. 1846 m. Jakobas su\xc5\xa1auk\xc4\x97 pirm\xc4\x85j\xc4\x85 germanist\xc5\xb3 kongres\xc4\x85. 1848-1849 m. Jakobas buvo Frankfurto parlamento atstovu._NEWLINE_Jakobas Grimas dirbo iki pat mirties 1863 m. Jis da\xc5\xbenai ra\xc5\xa1\xc4\x97 spaudai ir taip kad paprastai nereik\xc4\x97jo koreguoti. Jis pats niekada netikrino k\xc4\x85 buvo para\xc5\xa1\xc4\x99s. Da\xc5\xbenai padarydavo nuorod\xc4\x85 \xc4\xaf brol\xc4\xaf: "Vilhelmas perskait\xc4\x97 \xc5\xa1\xc4\xaf rankra\xc5\xa1t\xc4\xaf prie\xc5\xa1 siun\xc4\x8diant spausdinti!".\n_START_SECTION_\nK\xc5\xabryba\n_START_PARAGRAPH_\n1811 m. Jakobas i\xc5\xa1spausdino savo pirm\xc4\x85j\xc4\xaf literat\xc5\xabrin\xc4\xaf veikal\xc4\x85 (vok. Ober den altdeutschen Meistergesang). \xc5\xa0iame veikale Grimas ai\xc5\xa1kino, kad Minesang\xc5\xb3 ir Meistersang\xc5\xb3 poemos n\xc4\x97ra para\xc5\xa1ytos vieno atskiro poeto ir jose galima \xc4\xaf\xc5\xbevelgti kelias skirtingas k\xc5\xabrimo stadijas._NEWLINE_Daugumas Jakobo k\xc5\xabrini\xc5\xb3 buvo parengti kartu su broliu Vilhelmu. 1812 m. jie i\xc5\xa1leido dviej\xc5\xb3 antikini\xc5\xb3 fragment\xc5\xb3 (vok. Hildebrandslied ir vok. Weissenbrunner Gebel) vertimus. Jakobas pasteb\xc4\x97jo, kad iki to laiko jie nebuvo i\xc5\xa1versti.'